เรื่องร้องเรียน: อยากให้ช่วยจัดสรรพื้นที่ทิ้งขยะ บริเวณ ซอยเอกชัย 58 ค่ะ  เพราะปัจจุบัน ทุกบ้านที่อยู่ในซอยนี้ รวมถึงร้านอาหารใกล้เคียงเกือบทุกร้าน นำขยะมาทิ้งบริเวณเสาป้ายซอย ซึ่งอยู่หน้าบ้านพอดี  ซึ่งส่งกลิ่นเหม็นรบกวน และ เป็นแหล่งสะสมเชื้อโรคหน้าบ้านอีกด้วย  เคยลองแก้ปัญหาด้วยตัวเองแล้ว เช่น เอาถังขยะไปไว้ตรงป้ายรถเมล์ เพื่อให้เป็นจุดทิ้งขยะที่ส่งไม่ผลกระทบต่อผู้อาศัยบ้านอื่นๆ แต่คนกวาดถนนก็จะลากถังขยะมาวางไว้ตรงป้ายซอย ที่เป็นหน้าบ้านทุกครั้ง  จึงอยากขอให้ทางกทม. ช่วยแก้ไขปัญหานี้ให้ด้วยค่ะ เนื่องจากคนในบ้านมีทั้งเด็ก รวมถึงผู้ป่วยติดเตียง ไม่อยากให้มีแหล่งสะสมเชื้อโรคอยู่หน้าบ้านค่ะ
การดำเนินการของเจ้าหน้าที่: สำนักงานเขตบางบอน โดยฝ่ายรักษาความสะอาดฯ ได้ดำเนินการตรวจสอบและแก้ไขข้อร้องเรียนดังกล่าวเรียบร้อยแล้ว รายละเอียดดังนี้ - พนักงานประจำพื้นที่ ได้เข้าพบผู้ร้องตามบ้านที่แจ้ง เลขที่ 278 ซอยเอกชัย 58 พบน้องชายผู้ร้อง แจ้งว่า ต้องการให้นำถังขยะออกจากบริเวณหน้าบ้านของตนเอง ซึ่งเป็นปากซอยเอกชัย 58 โดยเฉพาะช่วงเวลากลางวัน ซึ่งมาจากร้านขายอาหารรอบข้าง และคนสัญจรผ่านไป-มา นำมาทิ้งในถังขยะใบดังกล่าวที่หน้าบ้านของตนเองเสมอ  ทำให้ได้รับผลกระทบเรื่องกลิ่นเหม็นของขยะทุกครั้ง - พนักงานประจำพื้นที่ ได้เดินประชาสัมพันธ์ขอความร่วมมือจากร้านขายอาหารบริเวณข้างเคียง  โดยเน้นย้ำให้นำขยะใส่ถุงดำมัดปากถุงให้แน่น ตั้งวางหน้าบ้านของตนเอง รอการจัดเก็บของพนักงานประจำพื้นที่ ในช่วงเวลาหลัง 24.00 น. ถึง 03.00 น. ผู้ค้าขายอาหาร เข้าใจเรียบร้อยแล้ว
ความเห็นของผู้แจ้ง: เจ้าหน้าที่ทำงานรวดเร็วดีมากๆ ค่ะ แจ้งเรื่องเมื่อวาน 5 ทุ่ม วันนี้ก็มาดำเนินการให้เลย ประทับใจและขอบคุณมากๆ เลยค่ะ วันนี้กลับบ้านมา ยังเห็นมีกองขยะอยู่ คาดว่าน่าจะเป็นของคนในซอยที่ยังไม่ได้รับทราบการประชาสัมพันธ์นี้  อย่างไรแล้ว ขอรอดูอีก 5-7 วันนะคะ ว่ามีใครละเลยที่เจ้าหน้าที่ได้ประชาสัมพันธ์ไว้หรือไม่  ขอบคุณมากๆ จริงๆค่ะ
พื้นที่: แขวงคลองบางพราน เขตบางบอน กรุงเทพมหานคร